CELEX: 32019D0545
Language: el
Date: 2019-04-03 00:00:00
Title: Εκτελεστική απόφαση (ΕΕ) 2019/545 της Επιτροπής, της 3ης Απριλίου 2019, για την τροποποίηση της εκτελεστικής απόφασης (ΕΕ) 2018/2030 που καθορίζει, για περιορισμένη χρονική περίοδο, ότι το κανονιστικό πλαίσιο που ισχύει για τα κεντρικά αποθετήρια τίτλων του Ηνωμένου Βασιλείου της Μεγάλης Βρετανίας και της Βόρειας Ιρλανδίας είναι ισοδύναμο δυνάμει του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

4.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 95/11
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/545 ΤΗΣ ΕΠΙΤΡΟΠΗΣ
         της 3ης Απριλίου 2019
         για την τροποποίηση της εκτελεστικής απόφασης (ΕΕ) 2018/2030 που καθορίζει, για περιορισμένη χρονική περίοδο, ότι το κανονιστικό πλαίσιο που ισχύει για τα κεντρικά αποθετήρια τίτλων του Ηνωμένου Βασιλείου της Μεγάλης Βρετανίας και της Βόρειας Ιρλανδίας είναι ισοδύναμο δυνάμει του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων και για την τροποποίηση των οδηγιών 98/26/ΕΚ και 2014/65/ΕΕ και του κανονισμού (ΕΕ) αριθ. 236/2012 (1), και ιδίως το άρθρο 25 παράγραφος 9,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 2 της εκτελεστικής απόφασης (ΕΕ) 2018/2030 της Επιτροπής (2), η εν λόγω απόφαση πρόκειται να αρχίσει να εφαρμόζεται από την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας (το «Ηνωμένο Βασίλειο») και εντός αυτού, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση, εκτός εάν έως τη συγκεκριμένη ημερομηνία έχει τεθεί σε ισχύ συμφωνία αποχώρησης ή εάν έχει παραταθεί η διετής περίοδος που αναφέρεται στο άρθρο 50 παράγραφος 3 της Συνθήκης για την Ευρωπαϊκή Ένωση.
                  
               
                     (2)
                  
                  
                     Στις 22 Μαρτίου 2019, το Ευρωπαϊκό Συμβούλιο εξέδωσε την απόφαση (ΕΕ) 2019/476 (3) για την παράταση της προθεσμίας δυνάμει του άρθρου 50 παράγραφος 3 της Συνθήκης για την Ευρωπαϊκή Ένωση, σε συμφωνία με το Ηνωμένο Βασίλειο. Συνεπώς, η δεύτερη προϋπόθεση για την εφαρμογή της εκτελεστικής απόφασης (ΕΕ) 2018/2030, και συγκεκριμένα ότι δεν έχει παραταθεί η διετής περίοδος που αναφέρεται στο άρθρο 50 παράγραφος 3 της Συνθήκης για την Ευρωπαϊκή Ένωση, δεν θα πληρούται.
                  
               
                     (3)
                  
                  
                     Ωστόσο, οι λόγοι που αποτέλεσαν τη βάση της εκτελεστικής απόφασης (ΕΕ) 2018/2030 εξακολουθούν να υφίστανται, ανεξάρτητα από οποιαδήποτε παράταση της περιόδου που αναφέρεται στο άρθρο 50 παράγραφος 3 της Συνθήκης για την Ευρωπαϊκή Ένωση. Ειδικότερα, σε περίπτωση αποχώρησης χωρίς συμφωνία μετά την περίοδο παράτασης, παραμένουν δυνητικοί κίνδυνοι σε σχέση με ορισμένες υπηρεσίες που παρέχονται σε φορείς της Ένωσης από κεντρικά αποθετήρια τίτλων τα οποία έχουν ήδη λάβει άδεια λειτουργίας στο Ηνωμένο Βασίλειο και τα οποία δεν είναι δυνατόν να αντικατασταθούν βραχυπρόθεσμα. Ως εκ τούτου, η εκτελεστική απόφαση (ΕΕ) 2018/2030 θα πρέπει να τεθεί σε εφαρμογή, εάν το Ηνωμένο Βασίλειο αποχωρήσει από την Ένωση χωρίς συμφωνία.
                  
               
                     (4)
                  
                  
                     Επομένως, η εκτελεστική απόφαση (ΕΕ) 2018/2030 θα πρέπει να τροποποιηθεί αναλόγως.
                  
               
                     (5)
                  
                  
                     Η παρούσα απόφαση θα πρέπει να τεθεί σε ισχύ επειγόντως, προκειμένου να εξασφαλιστεί ότι θα τεθεί σε εφαρμογή σε περίπτωση που το Ηνωμένο Βασίλειο αποχωρήσει από την Ένωση χωρίς συμφωνία αποχώρησης, μετά τη λήξη της περιόδου που αναφέρεται στο άρθρο 50 παράγραφος 3 της Συνθήκης για την Ευρωπαϊκή Ένωση, όπως παρατάθηκε από το Ευρωπαϊκό Συμβούλιο στις 22 Μαρτίου 2019.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 2 της εκτελεστικής απόφασης (ΕΕ) 2018/2030, το τρίτο εδάφιο αντικαθίσταται από το ακόλουθο κείμενο:
            
               «Ωστόσο, η παρούσα απόφαση δεν εφαρμόζεται εάν, έως την ημερομηνία που αναφέρεται στο δεύτερο εδάφιο του παρόντος άρθρου, έχει αρχίσει να ισχύει συμφωνία αποχώρησης που έχει συναφθεί με το Ηνωμένο Βασίλειο της Μεγάλης Βρετανίας και της Βόρειας Ιρλανδίας, σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση.».
            
         
         
            Άρθρο 2
            Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 3 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 257 της 28.8.2014, σ. 1.
         
            (2)  Εκτελεστική απόφαση (ΕΕ) 2018/2030 της Επιτροπής, της 19ης Δεκεμβρίου 2018, που καθορίζει, για περιορισμένη χρονική περίοδο, ότι το κανονιστικό πλαίσιο που ισχύει για τα κεντρικά αποθετήρια τίτλων του Ηνωμένου Βασιλείου της Μεγάλης Βρετανίας και της Βόρειας Ιρλανδίας είναι ισοδύναμο δυνάμει του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου (ΕΕ L 325 της 20.12.2018, σ. 47).
         
            (3)  Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 80 Ι της 22.3.2019, σ. 1).